**Nagovor novoizvoljene predsednice Državnega zbora mag. Urške Klakočar Zupančič**

Drage kolegice in dragi kolegi,

izjemno sem počaščena, da ste me izvolili in mi s tem izkazali čast, da postanem prva ženska na mestu predsednika oziroma, kot bomo sedaj rekli, predsednice Državnega zbora. Razsežnosti in verjetno tudi zgodovinske vrednosti te izvolitve se zelo veselim. Po dobrih tridesetih letih samostojnosti na čelo Državnega zbora stopam ženska in morda je to prvi znanilec sprememb, ki jih naša država zelo potrebuje.

Pot pridobljenih pravic žensk, ki so se zrcalile v vedno večji enakopravnosti spolov je bila smela, a hkrati zahtevna. V čast in odgovornost mi je, da bom lahko to nadaljevala - pot vseh tistih, ki so mi v preteklosti s svojim bojem omogočile, da sem danes tukaj in da prevzemam to zelo pomembno funkcijo.

Dovolite mi, drage poslanke in dragi poslanci, da se vam vsem iskreno zahvalim in vam iskreno čestitam za izvolitev, hkrati pa se zahvaljujem gospodu Miroslavu Gregoriču za vodenje te ustanovne seje Državnega zbora Republike Slovenije.

Pot, ki je pred nami, ni ravna in gladka, ampak vijugasta in luknjasta. Vendar verjamem, da nas vse tukaj povezuje iskrena želja, da za našo državo naredimo nekaj dobrega, da vsak od nas prispeva k boljšemu življenju državljank in državljanov oziroma celotne družbe. Preživeli smo dve zelo težki leti, ki sta ju zaznamovala epidemija koronavirusa in padec pravne države. Pravna država je najvišji postulat demokratične države, ki mora vedno ostati neokrnjena. Ustavnost in zakonitost ter človekove pravice so predpostavke, ki brzdajo oblast ter omogočajo ljudem, da živijo svobodno in varno. Dolžnost nas poslank in poslancev je, da spoštujemo pravno državo in dajemo ljudem zgled s svojimi besedami in dejanji.

Državni zbor je vedno bil in vedno bo prostor, kjer se krešejo besede; prostor tako za usklajen dialog kot za soočanje različnih mnenj. V zadnjem času je bil ta prostor prevečkrat izkoriščen za metanje žaljivk, za cinizem in za osebno obračunavanje med političnimi nasprotniki. Ljudje, ki so nas izvolili in nas spremljajo, pa tega nočejo. To nam na različne načine kažejo vsak dan in to so nam sporočili tudi na aprilskih volitvah. Moja prva naloga je doseči, da se v Državni zbor vrne kulturno in spoštljivo javno komuniciranje. Lahko je ostro, vendar primerno argumentirano in nikoli osebno žaljivo. Ob tej priložnosti mi dovolite, da z vami delim prvi nasvet: kadar javno kritiziramo, kritiziramo dejanja, ne oseb. Na tak način dostojno pokažemo, da se z nečim ne strinjamo, vendar ob tem ne ranimo človekovega dostojanstva. Spoštovanje do govorca pa pokažemo tudi s poslušanjem. S pazljivim poslušanjem in razumevanjem se lahko izognemo marsikaterim konfliktom.

Kljub temu, da so med nami politične in ideološke razlike, se bom zavzemala za doseganje konsenza, kjer bo le mogoče. Odločitve, ki jih bomo v naslednjih štirih letih sprejemali, bodo gotovo odločilno vplivale na življenje ljudi in njihovo prihodnost, zato se moramo zavedati odgovornosti, ki so nam jo zaupali vsakič, ko stisnemo gumb ZA ali PROTI.

Drage poslanke in dragi poslanci, naj se današnji dan, 13. maj 2022 zapiše v zgodovino kot pričetek novega obdobja slovenskega parlamentarizma; obdobja, na katerega bomo lahko ponosni. Želim vam, da vas pri delu vodita razum in srce. Ker razum nam pove, kaj je prav, srce pa nam pove, kaj je dobro. Če bomo delali prav in dobro, se prihodnosti ne bomo bali, ampak pa se je bomo veselili.

Najlepša hvala in srečno!